Tre mænd fra Eritrea er tirsdag blevet idømt fængsel og udvisning for en gruppevoldtægt i Hjørring.

Vestre Landsret har tirsdag stadfæstet den straf som Retten i Hjørring i februar idømte tre mænd fra Eritrea. De tre mænd blev dømt for, i oktober 2015, at have voldtaget en 25-årig kvinde gentagne gange på en adresse i Hjørring. Den ene mand blev ved Retten i Hjørring idømt to års fængsel mens de to øvrige blev idømt et år og ni måneders fængsel. Alle tre blev derudover idømt udvisning af Danmark for bestandig. En dom som Vestre Landsret altså har stadfæstet tirsdag. Overgrebene fandt sted efter en fest i den pågældende lejlighed i Hjørring. De tre mænd gik en efter en ind i det soveværelse hvor kvinden befandt sig, og her voldtog de hende altså. - Det er en grim voldtægt, som kvinden har været udsat for. Det ser anklagemyndigheden alvorligt på. Derfor er vi gået både efter ubetinget fængselsstraf og indrejseforbud for bestandig, sagde anklageren fra Nordjyllands Politi, Torben Kauffmann Sørensen da Retten i Hjørring afsagde dom.